Vanasadama trammitee

Tallinna Vanasadama trammitee on alates 2023. aastast Tallinnas ehitatav trammitee. Tallinna linnavalitsus kuulutas välja Euroopa Liidu Rail Baltica ning riigi ja linna ühisrahastatava Tallinna trammiliikluse Vanasadama uue trammiliini projekteerimishanke, mis on aluseks sadamat Rail Baltica terminali ja lennujaamaga ühendavaks 2,5 kilomeetri pikkuseks trammiühenduseks. Vanasadama trammiliini ehituse maksumus on koos käibemaksu ja omanikujärelevalve kuluga ligi 46 miljonit eurot, taaste- ja vastupidavusfondist (RRF) on selleks eraldatud 26 miljonit eurot. Eesmärk on teha liikumine eri ühistranspordiliikidega mugavamaks, nii et Tallinna tähtsamad transpordisõlmed oleksid omavahel ühendatud ja ümberistumine võimalikult lihtne. Uue trammiliini rajamine hõlmab suures mahus ümberehitustöid. Tulevane liikumistee kulgeb Kivisilla tänavalt vasakpöördega Gonsiori tänavale. Edasi liigub trass Laikmaa, Hobujaama ja Ahtri tänava kaudu kuni sadamaalani. Laeva, Kuunari ja Kai tänava kaudu läbitakse Sadama A-terminali esine ning Logi ja Rumbi tänava kaudu liigutakse Linnahalli alt läbi. Kultuurikatla juurde jõudes liitub trammitee Mere ja Põhja puiesteelt kulgeva Kopli suunalise trammiteega. Ehitust alustati märtsis 2023. Kai tänava äär Sadama Turu hoonest Kuunari tänavani saab graafiku järgi valmis jaanipäevaks 2024. Kuunari tänav valmib jalakäijatele liikumiseks 4. oktoobriks 2024. Uus tramm hakkab sõitma 2024. aasta lõpus. Tallinna Vanasadama trammiliini ehituse peamine eesmärk on parandada ühistranspordiühendust Tallinna kesklinna ja Vanasadama vahel, et tõhustada linna transpordisüsteemi ja Tallinna trammiliiklust tervikuna ning pakkuda nii kohalikele elanikele kui ka turistidele mugavamat ja kiiremat pääsu sadamapiirkonda. Projekt on osa laiemast plaanist integreerida paremini linna ühistransport ning edendada keskkonnasõbralikke transpordiviise. See trammiprojekt on oluline osa Tallinna transpordivõrgustiku moderniseerimisest, aidates kaasa nii linna majanduslikule kui ka sotsiaalsele arengule. Ligipääsetavus – parandab ligipääsu ühele Euroopa suurimale reisisadamale, muutes transpordi efektiivsemaks nii sise- kui välisreisijatele. Linnaplaneerimine ja areng – toetab Tallinna linnaplaneerimise ja arengu strateegiaid, sealhulgas Vanasadama piirkonna arendusplaane, luues tihedama ja funktsionaalsema ühenduse linna südame ja sadama vahel. Keskkonnamõju – edendab keskkonnasõbralikku transporti, vähendades autoliiklust ja sellega kaasnevaid heitgaase, mis toetab linna jätkusuutlikkuse eesmärke. Turismi areng – tugevdab Tallinna positsiooni turismisihtkohana, pakkudes turistidele lihtsat ja mugavat juurdepääsu sadamast linna peamistele vaatamisväärsustele. Arro, Sirle (15. juuni 2020). "Vanasadama trammitee ühendab Tallinna Vanasadama, Rail Balticu terminali ja lennujaama". Tallinna Sadam. Vaadatud 5. mail 2024. "Vanasadama trammi projekt | Tallinn". www.tallinn.ee. 5. veebruar 2024. Vaadatud 5. mail 2024. "Vanasadama tramm – Vanasadam". www.vanasadam.ee. Vaadatud 5. mail 2024. ERR (6. veebruar 2023). "Vanasadama trammiliini ehitus lisab märtsis Tallinna uusi liikluspiiranguid". ERR. Vaadatud 5. mail 2024. "Vanasadama trammitee ehitus puudutab tuhandeid ärisid | ERR". www.err.ee. Vaadatud 5. mail 2024. Marko Tooming. Vanasadama tramm hakkab sõitma jaanuarist ERR Uudised, 17. juuli 2024